Jona 4 | Beibele Inthaneteng | Phetolelo ya Lefase le Lefsa
4 Jona yena a selekwa ke seo o šoro+ gomme a tuka bogale.
2 Ka gona a rapela Jehofa a re: “Jehofa, na se ga se sona seo ke bego ke se nagana ge ke be ke sa le nageng ya gešo? Ke ka baka leo ke ilego ka thoma le go tšhabela Tarashishi;+ ka gobane ke tsebile gore o Modimo wa lešoko le wa kgaugelo,+ yo a diegago go galefa le yo a nago le botho bjo bogolo,+ e bile o šegamišwa ke masetlapelo.+
3 Bjale Jehofa, hle tloša moya wa ka+ gobane go kaone gore ke hwe go e na le gore ke phele.”+
4 Jehofa yena a re: “Na o na le lebaka le le kwagalago la gore o tuke bogale?”+
5 Ke moka Jona a tšwa motseng a yo dula fase ka bohlabela bja motse; gona moo a napa a ikagela mošašana, e le gore a dule moriting+ wa wona go fihlela a ka bona seo se tlago go diragalela motse.+
6 Ka gona Jehofa Modimo a mediša mokhure gore o gole e be moriti wa hlogo ya Jona, e le gore a mo hlakodiše tlalelong ya gagwe.+ Jona a thabela mokhure woo kudu.
7 Eupša ya re ge mahube a letšatši le le latelago a hlatloga, Modimo wa therešo a romela seboko+ gore se fehle mokhure; ke moka wa pona.+
8 Ya re ge letšatši le hlaba, Modimo a tsoša phefo e fišago ya bohlabela+ gomme letšatši la fiša Jona hlogong a ba a nyaka a idibala;+ a kgopela gore moya wa gagwe o hwe, a dulela gore: “Go kaone gore ke hwe go e na le gore ke phele.”+
9 Modimo a re go Jona: “Na o na le lebaka le le kwagalago la gore o tuke bogale ka baka la mokhure wo?”+
Jona a araba ka gore: “Ke na le lebaka le le kwagalago la gore ke tuke bogale moo ke nyakago le go hwa.”
10 Eupša Jehofa a re: “Wena o kwetše bohloko mokhure woo o sa kago wa itapišetša wona goba wa o godiša, e lego woo o metšego ka bošego bjo tee wa ba wa hwa ka bošego bjo tee.
11 Bjale o re nna ke se kwele motse o mogolo wa Ninife bohloko,+ woo o nago le badudi ba fetago dikete tše lekgolo-masomepedi (120 000) bao le gatee ba sa tsebego phapano magareng ga seatla sa bona sa le letona le sa le letshadi, re sa bale diruiwa tše dintši tša moo?”+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D32%26Chapter%3D4%26wtlocale%3DSE%26srcid=share⊂ject=Bala Beibele Inthaneteng